Beretning 

Så er der igen gået et år siden sidste generalforsamling, og dermed tid til en status på året der gik. 
I forbindelse med den nye bestyrelses første møde besluttede vi at udvide aktiviteterne på Områdets Dag med fælles kaffebord. Før vi kom til kaffen fik vi ryddet et par bede i fællesområdet, luget, beskåret træerne ved søen – kørt grenene væk, samt sat et par bænke op på Troldhøj, Jo - det var et produktiv dag, som vi så sluttede af med fælles kaffebord. 
Tak til alle som deltog, speciel tak til dem som kom med motorsav, trailer, kaffe og kage.
På en dag som Områdets dag får vi ordnet nogle af de forpligtigelser som vi har. Grundejerforeningen har jo ansvaret for pasning af fællesområderne, bestående af græsarealerne, bedene, stierne og det fredede hegn ved Teglgårdsstien. Opgaver som kommer til at fylde mere og mere i fremtiden i takt med, at træerne vokser samt at vore veje og stier slides. Vi løser en del af disse opgave på Områdets dag, andre løses af eksterne leverandører, og nogle løses af de enkelte grundejere. 
På Området Dag får vi løst en række opgaver, men vi får også styrket fællesskabet. Fællesskabet som er så vigtig for en forening som vores. Det er en dag hvor vi mødes på kryds og tværs, og hvor alle kan bidrage med praktisk arbejde, kagebagning eller bare deltage i det sociale samvær. 
Men vores opgaver løses ikke kun på Områdets dag, de løses gennem hele året. Vi værdsætter de initiativer de enkelte tager, som fx beskæring af det fredede hegn langs Teglgårdsstien, eller dem som samler lidt plastik eller øldåser op ved søen, når man alligevel går forbi. Vi har alle et ansvar for fællesskabet.  
På Området dag sidste år fik vi også mulighed for at hilse på nogle af vores nye medlemmer af foreningen, som var forbi for at se til byggeriet på Troldhøj. 
[bookmark: _GoBack]Der er jo forsat gang i udvidelsen af vores område, hvor flere er blevet færdige med byggeriet i løbet af året, så foreningen har fået nye medlemmer, både nogle nybyggere og nogle som har købt hus på Troldhøj. Så velkommen til Henriette og Jacob, Troldhøj 2G, Pia og Claus, Troldhøj 2F, Pia og Muhamed, Troldhøj 2E, Helle og Brian, Troldhøj 43, og Aase, Troldhøj 3.  Vi ser frem til godt samarbejde med jer. 
Efter en periode hvor hjemmesiden har været lukket er den nu blevet lukket op igen, og der er foretaget et par ændringer. Der er lavet en side specielt til tilflyttere, med praktiske informationer – men som alle der bor her i forvejen også kan have nytte af, en side med nyttige links og der er foretaget en generel oprydning. 
Gode ideer til forbedringer modtages meget gerne. Hvis der er nogle der har nogle gamle billeder fra fx den gang der var grusgrav, vil vi også gerne have dem, så bliver de lagt i vores galleri.
Så har vi fået en opkrævning fra Provas. Det er sjældent at udgifter kan siges at være positive, men i dette tilfælde kan man sige det. Vi har jo alle fået tilbagebetalt stikledningsbidrag på 1.795 kr. for 2½ år. Til gengæld fik grundejerforeningen en tilsvarende opkrævning. Den er betalt og vi betaler gerne fremadrettet.
Vores sommer- og vintervedligeholdelse foretages jo af Morten Berg. Her i vinter fik vi et par henvendelser omkring glatførebekæmpelsen. Det var ikke godt nok. Det var meget glat nogle morgener i december. Vi fik Morten til at komme lidt før – oftere – og det har hjulpet, så vi nu har en vintervedligeholdelse som vi håber alle er tilfredse med. 
Det har været en lang og hård vinter, også for vores veje, som har fået en del revner. Vi har fået Arkil til at se på skaderne. Der er ca. 800 m. revner, som skal repareres. Udgiften løber op i ca. 20.000 kr.  Så snart vi er sikre på at det ikke giver mere frost, vil revnerne blive repareret. 
Dette var ordene, og så er spørgsmål meget velkomne. 





